钦定古今图书集成/方舆汇编/职方典/第1372卷 > 《筑雷州郡城记》胡铨
## 钦定古今图书集成/方舆汇编/职方典/第1372卷 > 《筑雷州郡城记》胡铨

绍兴八年春二月，“海寇陈旺长驱东犯，城南鄙纵火
大掠，居民惊溃。兵马虞辅国仓皇率众出迎贼，战殁，
效用李宪等遇害。人争保子城”，由是邦人始以无外
城为病。十五年，右朝散郎王趯来为邦伯，视事之初，
规创外城，期年计画始定。乃因民力之馀，于岁稔阅
士保丁，按籍赋役，起自那庐至西湖及赤岭冈，筑城
大关、四门，功未就而王公去官，更两载不克缮。二十
二年，右承议郎黄勋代为州守，乃谋甃治，始陶砖甓，
调方丁助埏埴。岁十月僝功。越明年，南北壁甃合四
百二十二丈，而黄以代去。于是右朝奉郎赵公伯柽
来不逾时，政通人和，百废俱张。一日，阅城东西壁，叹
曰：“是于南北隅厥倍焉，吾不敢不勉。”乃命益陶砖瓦，
自西壁凡三百四十丈，东壁半之，而东北壁堑山削
城又一百八十丈。逾年咸毕。甃！猗与美哉！时二十有
五年冬十月。城高二丈有五尺，厚二丈，围五里有奇，
埤堄各二十七，墙二千六百五十有二；隍阔二丈有
五尺，加阔之一。阅十有一年，功乃克成。尝登高以望，
雉堞隐然，虽所谓矗“若长云，屹若断岸”，殆不能远过，
真一郡之壮观，千古之宏规也。顾不伟哉！公生富贵，
能痛自刮磨豪习，委己于学，重知人情，急世之要，累，
为大都苏枯弱强，落其角距，栉垢爬痒，民获奠枕，优
游怡愉，而人自得于山海千里之外。使得行其志，泽
被天下，虽周汉间治平可企及也。刻石以记。